Komisijos reglamentas (EEB) Nr. 3305/82
1982 m. gruodžio 9 d.
nustatantis išsamias administracinės paramos teikimo taisykles sūrių, kuriems gali būti taikomas specialus importo režimas, eksportui į Norvegiją
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1979 m. gruodžio 20 d. Tarybos reglamentą (EEB) Nr. 2931/79 dėl paramos teikimo žemės ūkio produktų, kuriems gali būti taikomas specialus importo režimas trečiojoje šalyje, eksportui [1], ypač į jo 1 straipsnio 2 dalį,
kadangi Norvegija sutiko leisti importuoti tam tikrus sūrius ir padidinti importo į Bendriją siuntas, kurioms taikomas specialus importo mokestis; kadangi ši priemonė bus taikoma nuo 1983 m. sausio 1 d.;
kadangi, siekdama, kad susitarimas būtų tinkamai taikomas, Bendrija įsipareigojo suteikti Norvegijos valdžios institucijoms administracinę paramą; kadangi dėl to atitinkami sūriai turėtų būti įvežami su Bendrijos kompetentingų institucijų išduotu sertifikatu;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Eksportuojant į Norvegiją Bendrijoje pagamintus bendrojo muitų tarifo 04.04 pozicijoje klasifikuojamus sūrius atitinkamo asmens prašymu išduodamas šio reglamento priede nurodyto pavyzdžio sertifikatas.
2 straipsnis
1. Sertifikatai spausdinami ant balto popieriaus anglų kalba. Jų formatas 210 × 297 mm. Kiekvienam sertifikatui išduodančioji institucija suteikia serijos numerį.
Eksportuojanti valstybė narė gali prašyti, kad sertifikatas, kuris bus naudojamas jos teritorijoje, būtų atspausdintas ne tik anglų kalba, bet ir viena iš jos valstybinių kalbų.
2. Sudaromas vienas sertifikato originalas ir ne mažiau kaip dvi jo kopijos. Šioms kopijoms suteikiamas toks pat kaip originalui serijos numeris. Originalas ir kopijos gali būti pildomos rašomąja mašinėle arba ranka; pastaruoju atveju jos užpildomos didžiosiomis raidėmis, rašalu.
3 straipsnis
1. Sertifikatą ir jo kopijas išduoda kiekvienos valstybės narės paskirtoji institucija.
2. Vieną sertifikato kopiją saugo išduodančioji institucija. Originalas ir kita kopija pateikiami muitinės įstaigai, kurioje atliekami muitinės eksporto į Norvegiją formalumai.
3. Šio straipsnio 2 dalyje nurodyta muitinės įstaiga originale užpildo jai skirtą originalo grafą ir grąžina originalą atitinkamam asmeniui. Kopiją saugo ši muitinės įstaiga.
4 straipsnis
Sertifikatas galioja tik kai kompetentinga muitinės įstaiga jį patvirtina. Jis taikomas jame nurodytam kiekiui. Vis dėl to laikoma, kad sertifikatas galioja ir kiekiui, kuris viršija nurodytą kiekį ne daugiau kaip 5 %.
5 straipsnis
Valstybės narės imasi visų priemonių, kurios yra būtinos sūrių, kuriems yra išduoti sertifikatai, kilmei, tipui ir kokybei patikrinti.
6 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1983 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1982 m. gruodžio 9 d.